Hrvati u Makedoniji

**Hrvati u Makedoniji** su hrvatska iseljenička skupina u Republici Makedoniji.

## Brojno stanje
**Po popisu** stanovništva provedenom 1994., u Makedoniji je te godine živjelo 2.248 Hrvata. odnosno 0,1% stanovnika Republike Makedonije, dok se je prema popisu iz 2002. godine 2686 osoba izjasnilo kao Hrvati.

## Zemljopisna distribucija
U Makedoniji je Hrvata najviše u Skopju, Štipu i Bitoli. Manje skupine žive i po ostalim gradovima središnje i istočne Makedonije.

## Pravni status
Status makedonskih Hrvata je reguliran dvama međudržavnim sporazumima: Programom kulturne suradnje između Ministarstava kulture Republike Hrvatske i Republike Makedonije iz 1999. i Sporazumom između Vlade Republike Hrvatske i Vlade Republike Makedonije o zaštiti prava hrvatske manjine u Republici Makedoniji i makedonske manjine u Republici Hrvatskoj iz 2007. godine.

## Školstvo
Od 1998. godine djeluje lektorat hrvatskog jezika Filološkom fakultetu "Ćiril i Metodij" u Skopju.

Na zahtjev Zajednice Hrvata u Republici Makedonji, hrvatsko je Ministarstvo znanosti, obrazovanja i športa uputilo je učitelja hrvatske nastave u Republiku Makedoniju. Nastava na hrvatskom djeluje od školske godine 2009./2010. Održava se u Skopju, Bitoli, Štipu i Kumanovu.

## Historija
Ulaskom Makedonije u Kraljevinu SHS, Hrvati se u Makedoniji pojavljuju u poslovnim ulogama. Ondje su slani učitelji, profesori, porezni, policijski i ini državni činovnici.

Brojka Hrvata u toj državi porasla je osobito u razdoblju od 1946. do 1980. godine, kad su brojni hrvatski časnici i dočasnici službovali u tadašnjoj socijalističkoj republici Makedoniji (u sastavu SFRJ).

Neki su tamo ostali trajno živjeti, a posljedica je i priličan broj sklopljenih mješovitih brakova, tako da je malo kompaktnih hrvatskih obitelji. No, nacionalna svijest Hrvata u Makedoniji je na visokoj razini, što svjedoči činjenica da su se u visokom postotku očitovali kao govornici hrvatskog jezika. Većina ih je katoličke vjeroispovijesti (oko 70 postotaka).

## Poznati Hrvati u Makedoniji
* Biskup Smiljan Čekada je Hrvat među makedonskim dobitnicima priznanja Pravednika među narodima (za vrijeme službe kao skopski biskup pod cijenu vlastitog života spašavao Židove iz logora).
* Hrvatski povjesničar i prevoditelj Milan Prelog četiri je godine bio profesorom opće povijesti srednjeg vijeka na Filozofskom fakultetu u Skoplju od 1927. do 1931. godine.
* Ljerka Totch Naumova, pjesnikinja, esejistica i prevoditeljica, rođena u Daruvaru.

## Nakladništvo
* Hrvatska riječ, časopis iz Skoplja, glasilo Zajednice Hrvata u Republici Makedoniji

## Hrvatska društva
Hrvatska društva:
* Zajednica Hrvata u Makedoniji, Skopje, od 1996. godine, ogranci u Bitoli, Kumanovu, Ohridu, Strugi i Štipu
* Zajednica Hrvata Libertas Štip 
Mješovita hrvatsko-makedonska društva:
* Društvo Marko Marulić, od 1993. 
* Udruga Hrvata Slavonije, 
* Hrvatsko nacionalno vijeće iz Štipa
* Makednosko hrvatsko društvo Tetovo
* Udruga građana Croatia – Kumanovo 
* Makedonsko-hrvatsko društvo Štip

## Povezano
* podrijetlo Hrvata
* Hrvatska zajednica u Makedoniji ogranak Kumanovo

## Izvori
* Državni ured za Hrvate izvan Republike Hrvatske  Hrvatska manjina u Republici Makedoniji

## Vanjske veze
* Zajednica Hrvata u Republici Makedoniji
* Naši pečalbari u Kumanovu , Hrvatski glas - Berlin